'Traspassem bé?' per Xavier Serra - Valors\nJoan Salicrú| 23/05/2017 |Opinió|\nQuan The Economist, el setmanari britànic de les persones que compten en el món treu un tema a la portada i a l’editorial, vol dir dues coses: (a) que ho han estudiat prou bé i (b) que a la resta del món se’n parlarà successivament. A l’exemplar de la primera setmana de maig d’enguany tracten del “final de la vida”. El subtítol és una explicitació de la seva tesi: “La mort és inevitable. Però una mala mort no ho és pas”. Els recomano aquest tema, i ara em permeto comentar-ne alguns detalls. Una de les persones entrevistades és la Dra. Katherine Sleeman, del King’s College London, qui afirma – en un cert moment – com, en relació al final de la vida humana, que “una conversació pot ser molt més poderosa que la tecnologia”.\nÉs un fet que ara, cada vegada més, no morim per sorpresa. En general, només una de cada cinc morts a Anglaterra són sobtades (un accident de cotxe, un fet inesperat); la majoria suposen un progressiu declivi de la salut, en diferents edats (com en el cas del malalts de càncer o altres malalties). Tres cinquenes parts dels humans que morim en els països avançats, traspassem després de força anys de progressiu deteriorament de les funcions vitals. Els humans cada cop vivim més, els animals en canvi segueixen la naturalesa de sempre. Estem modificant els temps, i això comport conseqüències.\nTota aquets qüestió ha provocat fenòmens molt curiosos: el 51% dels nord-americans de més de 65 anys tenen escrites les seves voluntats finals, els desitjos per al final de les seves vides. I s’ha anat posant de moda els “death cafès”, se’n coneixen més de 4.400, sembla, on la gent pren un pastís mentre berena i es parla de la mortalitat. I sovint es debaten llibres com el best-seller de Paul Kalanithi (mort de càncer ara fa dos anys, quan encara no en tenia 40), un neurocirurgià que va explicar el període final de la seva vida a When Breath Becomes Air. I moltes més dades, que no cal que els expliqui perquè tots ens n’adonem que el tema no és pas una bajanada.\nLes persones riques solen morir més a casa que les pobres. Entre d’altres raons, per exemple, la seguretat mèdica americana, Medicare, no ho considera atenció sanitària. Les cures pal·liatives són molt rellevants. Jo ara no m’hi podré aturar, però tal com anem al món, esdevindran essencials i hiperfreqüents. Qui els havia de dir als metges que, en lloc de curar fractures o fer cirurgies de persones amb expectatives de vida, haurien de se tan bons en aconsellar en els moments terminals de l’existència!\nI, això sí, amb ètica, perquè els eugenistes, o els “serial killers” de malalts no tenen pas espai en el jurament hipocràtic. El poden trobar, en la versió moderna actualitzada el 1948 a Ginebra, i que juren els nostres nous metges, i que consisteix en un manifest ètic sobre les pràctiques mèdiques enunciat per Hipòcrates. Hi ha algunes objeccions, sovint relacionades amb la qüestió de l’avortament, , a què la majoria dels metges s’adhereixen, encara que la referència a l’avortament planteja dubtes a l’hora d’adherir-s’hi estrictament.\nHi llegeixo ara, per exemple: “Aplicaré, en benefici dels pacients, totes les mesures que siguin necessàries, evitant sempre caure en els paranys tant de tractar en excés com d’abstenir-me de tractar si puc evitar sofriments. Recordaré sempre que (…) la simpatia, la calidesa i la comprensió poden ser més poderoses que el millor bisturí o el millor medicament (…). Si està dins de les meves facultats decidir si a una persona li ha arribat l’hora de morir, acceptaré aquesta enorme responsabilitat amb gran humilitat i ben conscient de la meva pròpia fragilitat. Per damunt de tot, no jugaré mai a ser Déu…”.\nI tot això ho recull molt bé The Economist. En els eu informe – fet en col·laboració amb la Fundació “Kaiser”, analitza cinc països – Estats Units, Itàlia, Japó i Brasil – i aporta dades ben interessants: només unes pinzellades són que la gent espera morir a casa seva, i no depressivament i envoltats de tubs i de química en un lloc estany; que molt pocs tenen com a prioritat viure el màxim temps possible, ja que el fet d’acarnissar-se per tenir-nos en vida resulta antinatural; es vol està envoltats dels qui ens estima i no representar una sobrecàrrega per a ells. I encara més interessant, quan es pensa en la mort, la majoria demanen la pau espiritual, reduir el dolor i l’angoixa, i no fer partir als qui en tenen cura de nosaltres.\nEls americans han fet una guia que ajudi els metges conversar amb els malalts terminals: es diu Serious Illnes Conversation Guide (l’he trobat a ariadnelabs.org) i resulta d’allò més interesant.\nAra em podria allargar també assenyalant que força experiments demostren en que en els casos terminals, els pacients que reben cures pal·liatives arriben a viure més i millor sovint, encara que la medicació o tractament convencional hagi dispensat en dosis menors. Hi ha menys perill de les conseqüències perillosos de l’hospitalització, i la pròpia naturalesa també ajuda més. Seria una qüestió ben llarga, i la meva admiració pel personal sanitari de “pal·liatius” és immensa. És una feina vocacional, però ajudar a morir bé és realment lloable.\nL’article de The Economist trenca força tabús, i seria globalment genial, si no fos perquè – i en això no entenc qui els dóna suport – insisteixen que ells opten per la legalització de la mort assistida per un metge, si és el desig del pacient. L’eutanàsia activa em sembla absolutament immoral, i anti-hipocràtica. Sort que els metges de pal·liatius tenen més seny!\nA la pregunta de “Com tenir una millor mort?” s’hi pot contestar amb l’atenció humana que requereix qualsevol ésser humà (fins i tot si és pobre o poques persones se l’estimen de debò), però mai incloent “the right to die” com a part de la millor cura al final de la vida.\nXavier Serra i Besalú és professor de Filosofia a l’Institut “Salvador Espriu” (Salt, Gironès) – @xserra\nmort, Xavier Serra\n←Què passa si dos pares no es posen d’acord respecte la comunió de la filla?\n→Festes d’aniversari infantils, un goig per a petits i grans


sqbc sant quirze basquet club - PRIMERA VICTORIA PREIFEM\nArticle fet per Pol Velázquez. (Jugador del sènior masculí A)\nEl Pre-Infantil Femení Negre del Sant Quirze Bàsquet Club, va aconseguir la seva primera victòria de la segona fase del campionat davant del Barça CBS. I no només això, sinó que ho va fer de manera contundent amb un clar 31-53 a domicili.\nL’equip va aconseguir l’ascens al màxim nivell de la seva categoria a nivell de Catalunya, després d’aconseguir la primera posició durant la primera fase de la competició a nivell A2.\nL’equip de Jordi Sancho i Marc Aymerich està format per un total d’onze jugadores: Aina Yun, Alba Zunzunegui, Alba Sala, Aroa López, Laia Richter, Montse Ruiz, Claudia Granero, Yan Bielsa, Txell Bernabéu, Gala Guerrero i Abril Velázquez. Que s’enfrontaran als millors equips de la seva edat del panorama Català. Alguns de tant destacats com el Femení sant Adrià i el CBF Cerdanyola, entre d’altres.\nJordi Sancho i Marc Aymerich donant instruccions a les jugadores durant un partit.\nAquesta segona fase però, no ha començat de la mateixa manera que l’anterior – com es normal degut a l’augment de l’exigència i el nivell de la competició – i el Pre-Infantil es troba en setena posició a la classificació després de 7 jornades disputades, amb un balanç de 6 derrotes i 1 sola victòria. Tot i això, molts dels partits han estat competits fins als minuts finals, fet que dona ales a una millora al caseller de resultats durant el que queda de competició.\nClassificació nivell A1 (Font: basquetcatala.cat )\nAcabem amb una petita entrevista als entrenadors del Pre-Infantil Femení:\n-Com valoreu el fet d’haver aconseguit promocionar a nivell A1? Us ho esperàveu?\n“La nostra valoració, tant personal com a nivell de grup, d’estar a nivell A1 és molt positiva. De fet era el principal objectiu que ens vàrem marcar a principi de temporada. Aconseguir-ho ens ha fet créixer molt com a equip, i ara hem d’aprofitar l’oportunitat de competir amb equips d’aquest nivell”.\n-Amb quina idea vau enfrontar el repte de competir en aquest nivell?\n“Un cop vam aconseguir la promoció de nivell, l’objectiu que ens vam marcar va ser el de competir tots els partits i millorar dia a dia”.\n-Quina valoració feu de la temporada fins a hores d’ara?\n“El fet de promocionar i el recorregut que portem fins a dia d’avui creiem que ha estat molt positiu. Tot i això trobem que ens queda millorar molt per arribar al nivell que volem estar”\n-Quins objectius us marqueu d’ara endavant en els partits que us queden de competició?\n“L’objectiu segueix sent el mateix que quan vam començar. Millorar el nostre dia a dia per així poder competir de tu a tu a tots els equips de la categoria, i de manera secundària quedar el més amunt a la classificació. Ja que com a tothom, també en agrada guanyar”.


Estic convençuda que si durant l'anterior confinament s'hagués mostrat reiteradament per televisió i altres mitjans la crua realitat de la pandèmia que ens envolta, la major part del ciutadans, especialment els joves, haguessin reaccionat i pres les mesures necessàries i les precaucions que tant sens insisteix, per tal d'evitar el contagi i no haguéssim caigut en el segon confinament. Ignoro quin ha estat el motiu d'aquest llarg, i per a mi equivocat, silenci.\nFinalment l'altre dia, en un canal de televisió van projectar el curt reportatge d'un periodista que des de l'UCI d'algun hospital va filmar unes imatges que posaven els pèls de punta. Malauradament aquesta és la realitat i no devien haver-la ocultat. Val més una imatge que cent paraules.\nEl 25 de novembre de 1960, a la República Dominicana, van ser assassinades les tres germanes Mirabal i activistes: Patria, Minerva y Maria Teresa, per ordres del dictador Rafael Leónidas Trujillo. Des de llavors, molts països, organitzacions, personalitats, professionals i ciutadans/es lluiten cada dia per abolir aquesta xacra social que afecta la dignitat de les dones, la nostra convivència, democràcia, justícia social, etc.\nDes del 2003 fina ara ja han perdut la vida més de 1.070 dones, persones amb nom, història, família, etc. La violència contra les dones té un abast i una dimensió que moltes vegades no en som conscients, ja que afecta també el desenvolupament integral dels infants que la viuen. En aquet cas, moltes mares suporten i justifiquen el maltractament físic, econòmic, social i emocional que pateixen amb la finalitat de mantenir el nucli familiar unit, una pràctica que normalitza el maltractament, justifica el masclisme, fomenta la reproducció de la violència, dificulta la criança terapèutica i resiliència.\nAprofito aquest diari per animar a tots/es els ciutadans/es a ser més creatius i unir esforços per eliminar la violència contra les dones, una pràctica que no entén d'ètnia, religió, ideologia, cultura, professió, etc. Tal com va dir Michelle Bachelet: «La violència contra la dona en totes les seves formes és una violació dels drets humans».\nAbans de finalitzar, m'agradaria felicitar a les meves companyes i companys de la comissió d'igualtat de la Fundació Resilis per la feina que fan a favor de la igualtat entre les treballadores i els treballadors.\nERC i la llibertat\nEl passat dia 20 llegia una crònica sobre l'aprovació al Congrés dels Diputats de la polèmica Llei Celaá d'Educació. En un dels apartats es parlava de l'educació diferenciada, es deia textualment: «Les escoles concertades que separen els nens per sexe no poden continuar rebent fons públics. El projecte de llei que va sortir del Ministeri d'Educació establia que 'preferentment' és concertaran les escoles que no separen del sexe. Al debat parlamentari, de la mà d'una esmena d'ERC, es va pactar 'prohibir el concert' a aquest tipus d'educació».\nEm va estranyar molt que fora ERC, que jo considerava un partit de cort lliberal, això sí molt nacionalista, qui ha exigit que la Llei d'Educació «prohibeixi el concert» a l'Escola Diferenciada. La crònica continuava dient que: «Possiblement, el Govern trobarà aquí un problema legal perquè el Tribunal Constitucional va resoldre en el seu dia que l'educació diferenciada és un model educatiu més». El que ens espera, vaig pensar, als que apostem per la llibertat, si és aquest partit, Esquerra Republicana de Catalunya (ERC), el que ens governi amb majoria fins i tot encara que no sigui absoluta.


Global Money Week, estalvia per al futur | VidaCaixa\nQuè és el Global Money Week? Durant el mes de març de cada any, se celebra aquest esdeveniment educatiu. Aquesta iniciativa posa l’accent en la importància de fomentar l’educació financera durant la infància i l’adolescència. L’impacte positiu que aquesta formació té en la vida de l’ésser humà es prolonga al llarg de la seva existència. Cal que tinguis en compte que l’educació financera comporta nombrosos beneficis.\nEn primer lloc, et dona la preparació necessària per prendre decisions personals. Disposaràs d’una visió més clara fins i tot en les situacions més difícils. Per exemple, durant un període de crisi econòmica com l’actual. Aquest és un temps que està acompanyat per la incertesa laboral. Però, a més, no oblidis que l’estalvi és un ingredient indispensable en el projecte de vida personal i familiar. Com pots estalviar diners per planificar avui el demà?\nRaons per disposar d’un fons d’emergència\nMés enllà de qualsevol planificació prèvia que hagis dut a terme, la incertesa és una constant. Es poden donar imprevistos i novetats davant els quals és necessari que responguis amb responsabilitat. Però l’objectiu de l’estalvi requereix, al seu torn, l’educació financera necessària per practicar-lo. Com a estalviador, cal que donis forma a aquesta fita a través d’un pla realista que sigui totalment personalitzat.\nUna eina que et pot servir d’ajuda és un fons d’emergència. Aquesta quantitat de diners estarà destinada a cobrir algunes de les teves despeses. És a dir, aquest és un estalvi que s’enfoca en el llarg termini. S’emmarca en un període extraordinari. Per exemple, una etapa en la qual disposes de menys ingressos mensuals. I aquests diners només s’utilitzen en cas que sigui realment imprescindible. Com el seu propi nom indica, estan reservats per a una emergència.\nUn fons de contingència per cobrir petits imprevistos\nHi ha un altre tipus de mitjà que també posa de manifest el valor d’aquest hàbit. Aquesta és una preparació per al futur: el fons de contingència. Els diners estalviats en aquest cas estan destinats a fer front al pagament d’altres despeses puntuals. Per exemple, la reparació d’una avaria del cotxe. Aquest fet modifica el pressupost previst per a aquest mes.\nNingú sap exactament en quin instant es presentarà una circumstància d’aquest tipus. Però pots tenir la certesa que en algun moment hauràs de fer front a factors inesperats. I tens la capacitat de començar a preparar-te ara per afrontar millor aquest escenari.\nL’efecte positiu d’aquest compromís amb l’estalvi es percep fins i tot des de les quantitats més petites. És a dir, una xifra mensual pot arribar a semblar poc significativa a curt termini. Com pots observar el potencial d’aquesta acció? Fes la suma dels diners que aconseguiràs si mantens aquesta constància al llarg d’un any. Alguns imprevistos poden arribar a desbordar-te quan no hi havies comptat. L’estalvi, per contra, impulsa la teva resiliència perquè et permet adaptar-te a diferents canvis amb més seguretat. Hi ha productes financers que condueixen a aquest objectiu. Un compte d’estalvis és un mitjà pràctic. Com a estalviador, has de triar la proposta que s’adapti millor als teus interessos. I, a més, aquest format et permet tenir accés als diners estalviats sempre que ho necessitis.\nL’educació financera alimenta la resiliència personal\nLes decisions financeres adquireixen una gran importància en la teva vida, perquè totes les accions preses en aquest àmbit produeixen conseqüències. Les decisions equivocades, a vegades, arriben a generar deutes. Per contra, una bona inversió ofereix noves oportunitats. I per saber què convé en cada cas és essencial disposar de la base prèvia de l’educació financera.\nAquesta preparació amplia el camp de possibilitats que preveus en el teu projecte de vida. Qui vol emprendre un negoci no solament necessita una bona idea. També cal que tingui una formació que l’ajudi a dissenyar una estratègia efectiva. D’aquesta manera, redueix el nivell de risc de forma significativa.\nQuina relació hi ha entre l’estalvi i el benestar emocional?\nL’estalvi és més que un concepte econòmic. Influeix notablement en la teva qualitat de vida. Els deutes, quan són elevats, produeixen preocupació, tensió i estrès. Per contra, aquest hàbit aporta més seguretat. La dimensió d’un imprevist es percep des d’un punt de vista diferent en funció de la situació personal, però les emocions formen part del mateix procés que fa possible l’estalvi.\nDe fet, cal que prioritzis un benefici més a llarg termini davant un estímul més immediat. Aquesta és una de les raons per les quals és tan important que els nens també rebin educació financera. En aquest moment, l’etapa adulta sembla molt llunyana, però és llavors quan els nens adquireixen alguns dels aprenentatges més rellevants. Aprenen valors, adquireixen noves paraules i descobreixen el món. També practiquen les seves habilitats socials. Doncs bé, l’educació financera és essencial per a ells, perquè ells seran els professionals del demà.\nL’objectiu de l’esdeveniment mundial Global Money Week així ho posa de manifest. El propòsit d’aquesta iniciativa és oferir a nens i joves l’oportunitat d’adquirir nous aprenentatges en matèria econòmica. Quan l’ésser humà comença aquest camí en la infantesa, rep aquesta preparació de manera gradual.\nGestionar l’economia domèstica\nEls conceptes econòmics arriben a ser especialment difícils quan algú no està familiaritzat amb un llenguatge especialitzat. Però no és necessari ser un emprenedor d’èxit per experimentar el benefici que produeix aquest assessorament. Aquesta preparació t’ajuda a gestionar més encertadament la teva economia domèstica. Et permet observar la diferència existent entre les despeses fixes i les variables. Descobreixes què és important i allò que pot esperar més temps. I, principalment, estableixes una relació constant entre els ingressos i les despeses, ja que, gràcies a aquesta visió de context, pots aconseguir el teu propòsit d’estalviar una quantitat de diners.\nL’esdeveniment Global Money Week és una inspiració per a tota la societat. També per als adults. Per tant, gestiona els teus diners amb responsabilitat i pensa en la teva jubilació. Dissenya un pla d’estalvi personalitzat que sigui realista per a tu. I, finalment, utilitza els mitjans adequats per aconseguir el teu objectiu a llarg termini!


El paisatge i nosaltres Mercè Ibarz Som paisatge. Els humans no ens hem inventat el paisatge com un refinament ociós de la mirada. Ni, en el cas dels paisatges industrials, com una forma més d’encapsular el temps perdut, com una manera més del museu. Sinó que els humans som paisatge. Parlo des de l’escriptura, des … Continua llegint →\nProjecte d’agricultura regenerativa // Pau Ortiz\nPosted by Agroperifèrics ⋅ Octubre 10, 2012 ⋅ Deixa un comentari\nHola a tots i totes! Fa 5 o 6 mesos que estic col·laborant en un projecte que ha reunit a diferents persones que fa temps que ens coneixem i amb els que sempre hem compartit inquietuds. La iniciativa parteix d’un moviment internacional que s’anomena agricultura regenerativa i que tracta, no només de fer que un … Continua llegint →


La Comissió de Falles de Sageta farà un debat amb participació valenciana\nMagí Benito mostra una de les falles que es van fer a la ciutat.\nEl col·leccionista Magí Benito inaugurarà una exposició i farà una xerrada sobre les pires romanes\nActualitzada 11/06/2017 a les 18:54\nLes falles que es van fer a Tarragona els anys trenta del segle passat, conegudes també en l’època com pires romanes, cobraran protagonisme aquesta setmana, amb la convocatòria de diverses activitats per part de la Comissió de Falles de Sageta de Foc. L’acte central tindrà lloc el dissabte 17 de juny a la seu del Casal Popular Sageta de Foc, al carrer la Nau, on, a les 11 hores, es farà la taula rodona Proposta de falles alternatives i autogestionades.\nLa representant de la citada comissió, Mar Cros, va remarcar que «comptarem amb la presència de les entitats Falles Combatives de València, i Espai País Valencià, de Barcelona». Cros va manifestar a Diari Més que «pensem que es pot recuperar l’activitat de falles que es va fer a Tarragona». La membre de la comissió va subratllar que «si n’hi ha altres entitats i associacions que ho volen fer, es pot aconseguir la seva recuperació». Cros va insistir a dir que «cal que hi hagi un teixit social que ho vulgui i diners per poder-les fer».\nLa jornada del dissabte continuarà, després del debat, amb un vermut popular que comptarà amb la participació de la DJ Luna i un dinar popular consistent en una paella valenciana. El preu del tiquet és de 8 euros i ja es pot adquirir al Casal Popular Sageta de Foc. El calendari tindrà un acte més, el concert acústic que oferirà Xavier Marcos.\nLa col·lecció de Magí Benito\nLes activitats per posar damunt la taula la possible recuperació de les falles s’iniciaran el dijous, 15 de juny, amb la inauguració de l’exposició La història de les falles a Tarragona, que es podrà visitar a l’Antiga Audiència. L’acte tindrà lloc a les 18:30 hores. Mitja hora després, Magí Benito oferirà la xerrada Les falles a Tarragona de 1933 a 1936, al local de Sageta de Foc. Benito disposa d’una impressionant col·lecció i documentació gràfica i escrita de les falles que es van fer a la ciutat. Explicarà que la primera falla que es va fer a la ciutat «es deia L’Estació Central i va costar 3.000 pessetes de l’època –el sou d’un any d’un mestre– i, fins i tot, de nit estava il·luminada».\nBenito va informar que «la gent que veu el material queda sorpresa perquè no pensa que a Tarragona, fa més de vuitanta anys, es van fer falles com les que veuran en fotografies». Aquest col·leccionista de temàtica fallera tarragonina va informar que a la xarrada «faré un repàs de totes les falles que es van fer i es mostraran imatges que, després, es podran veure en l’exposició». Benito és de l’opinió que seria interessant recuperar la festa, però també que «el que falten no són idees, són diners per poder fer les falles».\nInaugurada l'exposició que recull la història de les falles a Tarragona


Arxius de Borges Blanques - Pàgina 2 de 9 - Diables de les Borges Blanques\nLlucifer de l’infern ha despertat per la samarreta del 2018 portar. Però si la voleu aconseguir, potser haureu de patir!\nEls Diables i Tabalers de les Borges Blanques us desitgem una bona revetlla de Sant Joan.\nRecordeu de fer-ho amb precaució! #RevetllaSegura\nSom Poble, Som República\nDes de les 12 del migdia i fins a la nit, al Pavelló de l’Oli i la plaça de la Independència hi haurà xerrades, projeccions, la inauguració d’un carrer groc, dinar i sopar popular, espectacles de diables i batucades i moltes coses més. I al vespre, entre tots, canviarem el nom de la Plaça!\nEls Diables i Tabalers del Grup Recerca de les Borges Blanques us desitgem un Bon Nadal i unes Bones Festes!\nComunicat Federació de Diables i Dimonis de Catalunya\nComunicat de la Federació de Diables i Dimonis de Catalunya sobre els fets del 20 de setembre de 2017 a Catalunya, Països Catalans.


Sant Cugat Creix - Notícia SantCugatCreix presenta la nova temporada del programa formatiu Ethics4Sports, obert a totes les entitats, i farà públic els nous projectes en què treballa\nDesprés de molts mesos de treball en diferents àmbits, l'associació de clubs SantCugatCreix presentarà diverses novetats a la ciutat en un acte que tindrà lloc el pròxim dilluns, 14 de juny, a les 19 hores, a l'Hotel Sant Cugat. Després del parèntesi de la pandèmia del coronavirus, SantCugatCreix tornarà a liderar a Sant Cugat el programa Ethics4Sports, un programa formatiu de seguiment de comportaments esportius.\nL'E4S de SantCugatCreix, un programa innovador de valors i de ciutat, reconegut per la Unió Europea, obert a totes les entitats i agents esportius de la ciutat\nL'E4S és una iniciativa de SantCugatCreix i que va desenvolupar entre els anys 2016 i 2018, dins d'un programa europeu Erasmus +, que destina fons europeus per a desenvolupar projectes de cooperació entre diferents països. Aquest programa de valors i de ciutat, reconegut per la Unió Europea (UE) i un projecte innovador dins del món de l'esport, està obert a totes les entitats i agents esportius de la ciutat.\nL'acte, amb presidents i representants dels 5 clubs de SantCugatCreix i de clubs esportius de la ciutat que s'adheriran al programa E4S\nL'acte comptarà amb la presència de Mauri Benito, president de SantCugatCreix, així com de presidents i representants dels 5 clubs que integren SantCugatCreix i de clubs esportius de la ciutat que s'adheriran al programa Ethics4Sports (E4S). Aquells que encara no ho hagin fet poden contactar amb el correu electrònic info@santcugatcreix.cat.\n23 entitats implicades en el curs esportiu 2018-2019\nEn la seva primera temporada com a programa municipal, 2018-2019, hi van participar 20 clubs esportius de Sant Cugat, 2 agents esportius -Oficina Municipal d'Esports per a Tothom (OMET) i Paidos- i 1 escola (Institut Angeleta Ferrer i Sensat).\nSebastiani presentarà el diagnòstic de l'E4S del curs 2018-2019\nEnric Maria Sebastiani, director de l'E4SLab, projecte que es va posar en marxa per millorar i interpretar el sistema E4S, presentarà el diagnòstic global de la comunitat E4S, on interpretarà les dades recollides -més de 1.000 participacions- en el programa E4S del curs 2018-2019. Amb aquest més d'un miler de registres, ara, Blanquerna Universitat Ramon Llull, partner de SantCugatCreix, ha elaborat una anàlisi quantitativa de les dades i ha elaborat un pla d'acció.\nSebastiani, un referent en el coneixement del món de la conducció d'equips esportius, és professor del Grau de Ciències de l'Activitat Física i de l'Esport de Blanquerna Universitat Ramon Llull, i vicepresident europeu de la Fédération Internationale d'Education Physique (FIEP).\nSantCugatCreix presentarà algun dels nous projectes en què treballa des de fa molts mesos\nEl plat fort de l'acte serà la presentació d'alguna de les noves iniciatives que des de fa molts mesos està treballant SantCugatCreix. Tot i les diverses situacions que ha provocat el coronavirus, SantCugatCreix no ha parat de treballar per configurar nous projectes.\nMauri Benito: "Estem molt il·lusionats amb la nova temporada de l'E4S i esperem que s'adhereixin més entitats"\nMauri Benito, president de SantCugatCreix, ha explicat que "per fi, tornem a la normalitat. Afrontem la pròxima temporada amb una visió molt analítica per veure els efectes d'aquesta aturada que hem tingut tan horrible i aquesta falta de contacte social, que han tingut principalment els esportistes. Serà interessant veure els pares, els entrenadors, els directius, com els ha afectat aquest període tan estrany que hem viscut, i analitzar-ho. Estem molt il·lusionats amb la nova temporada de l'E4S i esperem que s'adhereixin més entitats".\nRecordem que SantCugatCreix està integrat per 5 clubs de Sant Cugat: Patí Hoquei Club Sant Cugat, Club Voleibol Sant Cugat, Club de Rugby Sant Cugat, Junior FC i Club Handbol Sant Cugat.\n< E4S SANT CUGAT 2019-20\nSantCugatCreix presenta la nova temporada d'Ethics4Sports, que liderarà en solitari i que arrancarà al setembre >


Club Esportiu CCR CCR ES RETROBA AMB LA DINÀMICA POSITIVA - Club Esportiu CCR\nL’equip de Sito Rivera supera l’eliminació en Copa Catalunya amb una bona victòria (7 – 2) davant el Bellsport amb una molt bona segona part.\nLes diferents baixes de l’equip de Castelldefels i l’eliminació en Copa, marcaven la prèvia d’un partit que es preveia molt difícil. Tot i que Bellsport no arribava en el millor moment, l’equip de Sergio Lamaña és un dels millors de la categoria amb jugadors de nivell. A més a més, els precedents entre els dos equips no eren del tot positius pels locals, dos partits molt disputats, competits i contra un equip que semblava que li tenia pressa la mesura.\nEl partit començava molt entretingut pels espectadors, amb un bon ritme i amb les primeres ocasions destacades. Hospitalet s’avançava en el marcador gràcies a un xut de falta en què un rebot, evitava que el porter Arnau pogués fer qualsevol cosa. Seguien les ocasions per ambdós equips i no era fins al minut 8, quan Andresito amb un potent xut de fora l’àrea, posava l’empat a Can Vinader.\nA partir d’aquest gol, CCR feia un pas endavant en el control del partit i gaudia de les millors oportunitats. Aquesta reacció venia acompanyada del segon gols dels de Castelldefels. Toni culminava una gran jugada col·lectiva amb un xut al mateix escaire. Amb aquesta dinàmica, al minut 13 Gordillo eixamplava diferències i posa el 3 a 1. Tot semblava estar calmat, però després de la reacció local, Bellsport retallava diferències aprofitant una jugada rocambolesca que acabava amb la pilota dins la porteria. S’arribava al descans amb un 3 a 2 favorable pel Club Esportiu CCR.\nEn la segona part, el conjunt de l’Hospitalet seguia a mitja pista, esperant algun contraatac o alguna jugada aïllada. Tot i tenir la possessió, l’equip de Sito Rivera no aconseguia materialitzar les bones ocasions, i el partit es podia decantar cap a qualsevol dels dos equips. En el minut 8 de la segona part, Óscar materialitzava una d’aquestes bones ocasions per posar el 4 a 2. Pocs minuts després el pivot repetia com a golejador, i en aquest moment, l’entrenador local decidia posar el porter jugador per practicar de cara als importants partits del play-off.\nEl partit entrava en una etapa en què els dos equips sortien de 5 i els atacs i les ocasions eren continuades. Toti i Andresito mataven el partit amb el 7 a 2, i cal destacar el marcador podria haver estat encara més ampli si no hagués estat pels dos llançaments des dels 10 metres fallats. Així mateix, cal dir que Bellsport podia haver maquillat el resultat si hagués tingut una mica més de punteria.\nBon test el d’aquesta tarda a Can Vinader. CCR ja prepara els importants partits del play-off d’ascens i ja conta els dies per desplaçar-se a Móstoles i donar un cop de puny sobre la taula.


Allotja’t a l’Hotel Jaume Balmes i reviu la història d’Osona – Blog Oficial Hotel J. Balmes Vic\nVols viatjar als orígens de la comarca d’Osona? La organització Osona Turisme et convida a conèixer la història del Pacte dels Vigatans en un recorregut pels principals escenaris de la Guerra de Successió espanyola.\nL’activitat tindrà lloc el diumenge 25 d’abril a les 12h al municipi de Santa Eulàlia de Riuprimer, on es troba l’ermita de Sant Sebastià. És precisament aquí on, el 17 de maig de 1705, es van reunir diversos membres de La Companyia d’Osona – coneguda popularment com Els Vigatans – per a negociar un tractat d’aliança amb el Regne d’Anglaterra.\nEl famós Pacte dels Vigatans va suposar el desembarcament de l’exèrcit britànic a la costa catalana, fet que va marcar l’inici de la lluita contra Felip V de Castella i les tropes borbòniques. A canvi, els catalans favorables a Carles III d’Àustria van fer una aportació significativa d’homes en la Guerra Guerrejada.\nL’ermita de Sant Sebastià (segle XVI) és una de les joies del patrimoni osonenc i està construïda sobre un turó a 770 metres d’altitud. D’aquesta manera, ofereix una vista panoràmica de tota la Plana de Vic i les serralades del Montseny, les Guilleries, Collsacabra i el Pirineu.\nFoto Osona Turisme\nLa visita forma part de l’itinerari Ruta 1714, que recorre els 10 indrets clau de la Guerra de Successió a Catalunya. Durant 1 hora, descobriràs els monuments més destacats de la zona de la mà d’un guia professional, que compartirà els seus coneixements perquè puguis reviure el passat.\nL’essència d’Osona està en la tradició, els paisatges, la gastronomia i la seva gent, però sobretot en la memòria històrica que perdura durant segles.\nSi vols gaudir d’un cap de setmana diferent, compra ja les teves entrades i allotja’t a l’Hotel Jaume Balmes: un oasis de tranquil·litat en un entorn únic.\n20 Abril, 2021 20 Abril, 2021 Deixa un comentariErmita de Sant Sebastià, Pacte dels Vigatans, Plana de Vic, Ruta 1714\nAnterior Previous post: Descobreix Osona amb les rutes guiades\nSegüent Next post: Descobreix els secrets d’Osona a la Ruta de Bruixes i Molins


La pintura de Gómez Gámez a l'Anquin's de Reus\nel dia 19.10.07\nDel 19 d’octubre al 10 de novembre del 2007 a la Galeria d’Art Anquin’s (Av. Dr. Vilaseca 11 de Reus) de dilluns a dissabte de 10:30h a 13:30 i de 17:00h a 20:30h. és possible visitar la mostra de l'obra de l'artista Gómez Gámez.\nLa Galeria Anquin’s presenta l’exposició individual del pintor Gómez Gámez. Aquest artista nascut a Bailén el 1952 i resident a Sant Cugat va cursar els seus estudis de Belles Arts a l’Escola Superior de San Fernando de Madrid i la de Sant Jordi de Barcelona. El seu treball ha estat exposat per tot el territori català i també a Santander, Sevilla o Madrid. En els darrers anys també ha participat a la Fira d’Art de Strasbourg “St’art 2003” a França entre d’altres.\nLa Galeria presenta l’exposició amb quadres de diferents formats amb pintura a l’oli, de colors i blancs trencats, terres i grisos que omplen la superfície del quadre amb un treball de textures on la pintura ens recorda al mur pel que fa aspecte i matèria. Són parets i plans que serveixen per situar l’objecte en el quadre.\nGómez Gámez introdueix en l’espai objectes com les fruites que en resulten petites natures mortes contemporànies. Les cireres, les maduixes, el raïm o la magrana ocupen part d’aquestes pintures on els contorns es desdibuixen donant lloc a un sentit espacial i de profunditat a l’obra.\nUn altre dels motius pintats són les plantes enfiladisses. Aquestes ben bé podríem dir que trepen, traspassen o es deixen caure per la superfície dels quadres pintats. Són tiges que formen part d’una planta que no veiem però que juguen amb formes ondulants, suaus i sinuoses.\nTots els elements donen lloc a una pintura equilibrada pel que fa la composició i matèrica en la tècnica utilitzada. Sovint aquesta textura es fa més evident en les petites rascades i incisions que ha marcat el pintor en la superfície del quadre coincidint aquestes amb línies, contorns o límits.\nSeguint amb el cicle de visites que la Galeria va començar amb Alícia Grau, cal recordar que el segon dissabte de cada exposició, que en aquesta ocasió és el 27 d’octubre, es realitzarà una visita en família on tant grans com petits podran gaudir d’una estona dinamitzada amb activitats relacionades amb l’obra de l’artista que hi exposa. La visita és farà a les 11 del matí.